Ubolratana prinsessa er óvænt á leiðinni í framboð fyrir flokk Shinawatra-fjölskyldunnar . Nordicphotos / AFP Ubolratana , taílensk prinsessa og systir konungs , verður forsætisráðherraefni Þjóðbjörgunarflokks Taílands í þingkosningum sem fara fram þar í landi þann 24. mars næstkomandi . Þetta kom fram á skráningarpappírum flokksins sem fjölmiðlar víða um heim fjölluðu um í gær . Ákvörðun Ubolratana er fordæmalaus enda er rík hefð fyrir því að taílenska konungsfjölskyldan skipti sér hvorki af kosningum né þinginu . „ Ég vil þakka ykkur fyrir allan kærleikann og öll hvatningarorðin . Ég vil koma því á framfæri að ég hef afsalað mér tign minni og lifi því sem almennur borgari . Ég hef gefið Þjóðbjörgunarflokki Taílands heimild til þess að gera mig að forsætisráðherraefni flokksins , “ sagði prinsessan í færslu á Instagram . Ubolratana afsalaði sér tign sinni þegar hún giftist Bandaríkjamanni er hún var við nám í Bandaríkjunum á áttunda áratugnum . En þegar hún skildi við eiginmanninn árið 1998 sneri hún aftur til Taílands og tók aftur þátt í störfum og lífi konungsfjölskyldunnar . Ekki er ljóst hvort afar ströng löggjöf um meiðyrði gegn konungsfjölskyldunni nái yfir Ubolratana . Fréttablaðið fjallaði ítarlega um komandi kosningar í desember en stjórnarandstaðan hafði þá lýst áhyggjum af því að kosningunum , þeim fyrstu frá valdaráni taílenska hersins , yrði hagrætt . Kjörseðlar hafa verið gerðir flóknari og kjördæmamörkum breytt . Samkvæmt andstöðunni var það gert til þess að frambjóðendur herforingjastjórnarinnar fengju fleiri atkvæði . Jafnvel þótt herforingjastjórnin tryggi sér ekki áframhaldandi meirihluta á þingi mun hún áfram hafa völd á hinu pólitíska sviði . Samkvæmt AFP var það tryggt með nýrri stjórnarskrá sem herforingjastjórnin kom í gegn . Prayut Chan-O-Cha , leiðtogi herforingjastjórnarinnar , leiðir flokkinn Phalang Pracharat . Flokkurinn var stofnaður í mars á síðasta ári , í raun utan um verðandi frambjóðendur herforingjastjórnarinnar . Prayut tilkynnti þó ekki formlega um að hann yrði forsætisráðherraefni flokksins fyrr en í gær , stuttu eftir að ljóst var að Ubolratana væri á leið í framboð . „ Ég samþykki boð Phalang Pracharat um að ég verði forsætisráðherraefni flokksins . Ég vil einnig taka fram að ég er ekki að því einvörðungu til þess að halda völdum . Þetta var ekki auðveld ákvörðun enda stendur Taíland á mikilvægum tímamótum , “ sagði leiðtoginn . Tíðindi gærdagsins eru merkingarþrungin og hafa mörg lög , líkt og laukur . Fyrst ber að nefna að herinn framdi valdarán sitt árið 2014 til þess að koma ríkisstjórn Yingluck Shinawatra og Flokksins fyrir Taílendinga frá völdum . Sá flokkur er undir stjórn Shinawatra-fjölskyldunnar en það er Þjóðbjörgunarflokkurinn einnig . Sá flokkur hefur jafnvel verið uppnefndur „ varaflokkur “ Flokksins fyrir Taílendinga . Ef Ubolratana nær kjöri er Shinawatra-fjölskyldan því aftur komin í valdastöðu . Einnig ber að nefna þá staðreynd að taílenska herforingjastjórnin hefur málað þá mynd af sér að hún sé til þess gerð að standa vörð um konungsfjölskylduna . Nú er hún komin í beina andstöðu við prinsessu , systur konungs . Síðast en ekki síst þarf að taka fram að Shinawatra-fjölskyldan hefur alltaf gert út á popúlisma , andstöðu við „ elítuna “ og þar með konungsfjölskylduna . Stuðningsmenn fjölskyldunnar hafa ítrekað lent í átökum við konungssinna á götum úti . Vajiralongkorn Taílandskonungur hefur fordæmt það sem hann kallar " óviðeigandi “ áform systur sinnar um að sækjast eftir forsætisráðherraembætti í landinu .